
1 Formelle krav
Se “Utfyllende bestemmelser for mastergradsprogrammene ved Norges Fiskerihøgskole”. Disse er tilgjengelig på: http://www.nfh.uit.no/dok/Utfyllendebestemmelsermaster.pdf
2. Krav for godkjennelse av masteroppgave 

Nedenfor følger de minstekrav som normalt skal stilles til en masteroppgave for at den skal kunne godkjennes. Avvik fra disse krav skal kun forekomme i spesielle tilfeller, og da med godkjennelse fra veileder og instituttstyre.

2.1 Format 
Masteroppgaven skal være maskinskrevet med 2,5 cm. marg, 1,5 linjeavstand og skriftstørrelse 12 pkt. Oppgaven skal ha tittel, forord, innholdsfortegnelse, referanseliste, sidenummerering og kapittelnummerering. Den skal også inneholde et sammendrag på 1-2 sider.

Forsiden skal inneholde tittel på oppgaven, navn på student(er), instituttets og universitetets navn, årstall og måned for innlevering. Det skal også fremgå hvilken grad oppgaven gjelder. 

Forordet skal følge etter forsiden, og skal inneholde navn på veileder(e) og eventuelle andre personer eller institusjoner som har bidratt til arbeidet med oppgaven. Dersom oppgaven er skrevet med finansieringsbistand, eller inngår som del av et større prosjekt, skal institusjonstilknytning og finansieringskilde fremgå.

Sammendraget skal beskrive problemstilling, metode og sentrale resultater. Det kan være identisk med innledningskapitlet. I innledningen (sammendraget) skal det opplyses om hvilken programpakke som er benyttet ved eventuelle beregninger.

Sidenummereringen skal starte med første tekstside. Forside, forord og innholdsfortegnelse skal altså ikke nummereres. Eventuelle vedlegg eller appendiks skal følge etter referanselisten. 

Tabeller og figurer skal nummereres. Tabeller skal ha overskrifter som forklarer innholdet (ev. supplert med fotnoter). Det samme gjelder figurer som gjengir data.

Alle referanser i teksten skal være med i referanselisten og vice versa. Referanser og referanseliste skal ha samme format som i Norsk økonomisk tidsskrift (eller liknende);

Armstrong, Claire (1999), “Sharing a fish resource - bioeconomic analysis of an applied allocation rule”, Environmental and Resource Economics 13, 75-94

Clark, D. og J. Thomas (1995), “Probabilistic voting, campaign contributions, and efficiency”, American Economic Review 85 (1), 254 - 259

Clark, Derek og Christian Riis (1998), “Competition over more than one prize”, American Economic Review 88 (1), 276 - 289
Flåten, Ola (1988), The economics of multispecies harvesting : theory and application to the Barents Sea fisheries, Springer Verlag, Berlin
Østbye, S. (2004), “The Translog Neoclassical Growth Model”, Working Paper Series in Economics and Management no. 02/04, Institutt for økonomi, NFH/UiTø
Referanser i teksten skal skrives slik: Flåten (1988) og Clark og Riis (1998).

Eventuelle datasett bør vedlegges dersom det ikke er praktiske eller andre hindringer for dette. 

2.2 Omfang 
Masteroppgaver med 30 studiepoengs omfang bør normalt ikke være lengre enn 60 sider (i tillegg kommer forside, forord, innholdsfortegnelse, referanseliste og vedlegg). Dersom 2 studenter skriver felles oppgave bør ikke oppgaven være lengre enn 80 sider. Masteroppgaver med 60 studiepoengs omfang bør ikke være vesentlig lengre enn 100 sider (i tillegg kommer forside, forord, innholdsfortegnelse, referanseliste og vedlegg). Dersom 2 studenter skriver felles oppgave bør ikke oppgaven være lengre enn 125 sider.
2.3 Fremstillingsform 
Det er anledning til å skrive masteroppgaven på norsk, svensk, dansk eller engelsk uten å søke om tillatelse på forhånd. Det anbefales imidlertid særdeles gode engelskkunnskaper for å skrive masteroppgaven på engelsk. Studenter som skriver på engelsk kan ikke påregne språklig korrektur av veileder. Dersom en kandidat ønsker å skrive på et annet språk enn de forannevnte, skal dette godkjennes av veileder og instituttstyre.

Fremstillingen skal være uten vesentlige grammatiske og ortografiske feil. Dette kravet skal praktiseres på en lempelig måte for studenter med dokumenterte skrivevanskeligheter og for studenter som må skrive på et annet språk enn sitt morsmål.

2.4 Innhold 
Oppgaven skal ha en klart formulert problemstilling. Emnet for oppgaven kan velges innenfor hele kretsen av økonomiske fag.

Oppgaven skal inneholde og baseres på økonomisk teori. Dette innebærer at kandidaten skal kjenne til, referere til og beskrive sentrale bidrag i teorien som kan kaste lys over problemstillingen. Det forventes ikke at kandidaten utvikler ny teori.

Oppgaven skal inneholde selvstendig arbeid: 

· Dersom kandidaten velger å skrive en litteraturoversikt eller en utredning av et økonomisk-politisk spørsmål, består det selvstendige bidrag i å presentere, sammenligne og diskutere litteratur for å belyse den problemstilling som er valgt. Litteraturoversikter må ikke få karakter av å være avskrift. 
· Dersom oppgaven inneholder empirisk arbeid, kan det selvstendige element bestå i å fremskaffe eller tilrettelegge originalt materiale. En annen mulighet kan være å anvende et eksisterende datamateriale på en ny problemstilling. 
· I en teoretisk oppgave kreves det ikke at kandidaten utvikler en helt original modell. Det er tilstrekkelig å vise hvordan kjente modeller kan tilpasses problemstillingen. Normalt anbefales det imidlertid at oppgaven inneholder noe empiri eller regneeksempel.
Oppgaven må ikke inneholde åpenbare feil eller mangler. Med åpenbare mangler menes for eksempel at

· fremstillingen er rotete eller uklar,

· kandidaten ikke har forholdt seg til den mest sentrale litteratur på feltet,

· det ikke gis presise kildehenvisninger når man bygger på andres arbeider,

· det ikke er oppgitt datakilder. 
3. Praktiske ting 

1. For å kunne skrive masteroppgave må du/dere være tatt opp til en mastergrad.
2. Et forslag til opplegg for masteroppgaven (prosjektbeskrivelse) leveres til mastergradsansvarlig (eller direkte til veileder dersom dette allerede er oppnevnt). Opplegget skal inneholde opplysninger om problemstilling, metode, litteratur, arbeidstittel og evt. navnet på veileder. I tillegg er det viktig at navn, adresse, telefonnr. og fødsels-/personnummer er ført opp. De som ikke har funnet veileder på egen hånd, vil få tildelt veileder av mastergradsansvarlig/instituttstyre.
3. Normalt vil man forvente at veiledningsavtalen og prosjektbeskrivelsen er godkjent i semesteret før man skal begynne å skrive på oppgaven.
4. Du/dere plikter så fort som mulig å ta kontakt med din veileder. Opplegget gjennomgåes og godkjennes etter eventuelle nødvendige revisjoner, og veileder skriver under på veiledningsavtalen.

5. Opplegget og den undertegnende avtalen leveres instituttet for godkjenning. Godkjent opplegg kommer i retur om kort tid.
6. Når masteroppgaven er ferdig skal den leveres inn i 7 eksemplarer til studentekspedisjonen. For at oppgaven skal kunne bli bedømt må oppgaven leveres innen den frist som studieavdelingen fastsetter. Det er studieavdelingen som er ansvarlig for å godkjenne eventuelle utsettelser. Karakteren som gis for masteroppgaven er A - F.
Det vises for øvrig til ”Utfyllende bestemmelser for mastergradsprogrammene ved Norges Fiskerihøgskole” for mer informasjon om hvilke frister som gjelder for innlevering av masteroppgaven. Disse bestemmelsene er tilgjengelig på http://www.nfh.uit.no/dok/Utfyllendebestemmelsermaster.pdf.

